ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2533/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Δαπάνες της Επιτροπής για την ενημερωτική εκστρατεία

Στο έγγραφο COM(98)39, η Επιτροπή δηλώνει ότι για την ενημερωτική στρατηγική σχετικά με το ευρώ διατίθενται 21 εκατ. Ecu κατά τη διάρκεια του 1998.

1. Ποια είναι η ανάλυση αυτού του ποσού ανάλογα με το κράτος μέλος και ειδικότερα, ποιο ποσοστό θα διατεθεί στο Ηνωμένο Βασίλειο;

2. Πως αναλύεται αυτό το ποσό στα διάφορα μέσα μαζικής ενημέρωσης;

3. Όσον αφορά τις τηλεοπτικές διαφημίσεις, ποιος είναι ο εκτιμώμενος αριθμός τηλεθεατών στους οποίους απευθύνονται οι χρηματοδοτούμενες από την Επιτροπή διαφημίσεις και ποια η φύση αυτών των διαφημίσεων;

4. Ποιο είναι το συνολικό ύψος της δαπάνης της Επιτροπής για την προώθηση της ΕΕ και της πολιτικής της κατά την τελευταία τριετία, κατ' έτος, και πως αναλύεται ανά κράτος μέλος και μέσο μαζικής ενημέρωσης;

Απάντηση του κ. Oreja εξ ονόματος της Επιτροπής

(4 Δεκεμβρίου 1998)

1. Τα προσωρινά δεδομένα για τον προϋπολογισμό του 1998 ανέρχονται σε 17,3 εκατ. ECU, που κατανέμονται ως εξής: Λουξεμβούργο 0,1 εκατ. ECU, Ιρλανδία 0,7 εκατ. ECU, Αυστρία, Φινλανδία, Κάτω Χώρες, Πορτογαλία 1,0 εκατ. ECU, Ισπανία 2,0 εκατ. ECU, Γαλλία, Ιταλία 3,0 εκατ. ECU και Γερμανία 4,5 εκατ. ECU. Στα δεδομένα αυτά μπορεί να προστεθεί το συμπλήρωμα του 1997/98 εκ 2,9 εκατ. ECU (Βέλγιο 0,4 εκατ. ECU, Κάτω Χώρες 1,5 εκατ. ECU, Ισπανία 1,0 εκατ. ECU); επομένως το γενικό σύνολο ανέρχεται στα 20,2 εκατ. ECU, ποσό στο οποίο αναφέρεται το Αξιότιμο Μέλος του Κοινοβουλίου. Τα δεδομένα αυτά αντιπροσωπεύουν ποσά που χορηγήθηκαν για τη συγχρηματοδότηση κοινών ενημερωτικών προγραμμάτων τα οποία βασίζονται σε συμβάσεις που υπογράφηκαν από το Κοινοβούλιο, την Επιτροπή και τα ενδιαφερόμενα κράτη μέλη. Όλα τα κράτη μέλη κλήθηκαν να επωφεληθούν της εν λόγω δυνατότητας. Το Ηνωμένο Βασίλειο επέλεξε να μη συμμετάσχει και επομένως κανένα ποσοστό του συνολικού ποσού δεν θα δαπανηθεί στο Ηνωμένο Βασίλειο.

2. Τα 20,2 εκατ. ECU μαζί με τις συνεισφορές από τα εθνικά ταμεία ανέρχονται σε 46,0 εκατ. ECU που θα διατεθούν για τα κοινά προγράμματα τα οποία θα εφαρμοστούν σε έντεκα κράτη μέλη. Η κατανομή των δαπανών αυτών είναι η ακόλουθη: τηλεόραση και ραδιόφωνο 19,8 εκατ. ECU, άλλες ενέργειες (φυλλάδια, θέσεις στο Ιnternet, εκθέσεις, κ.λ.π.) 12,1 εκατ. ECU, γραπτός τύπος 7,1 εκατ. ECU, ενημερωτικά προγράμματα μέσω μη κυβερνητικών οργανώσεων 6,5 εκατ. ECU, συμμετοχή σε εθνικά τηλεφωνικά κέντρα 5,0 εκατ. ECU.

3. Δεν μπορούν ακόμα να δοθούν ακριβή στοιχεία. Η πλήρης καταγραφή των εκτιμώμενων δεδομένων τηλεθέασης θα συμπεριληφθεί στην τελική έκθεση δραστηριοτήτων που θα υποβληθεί από κάθε συμμετέχον κράτος μέλος μετά την ολοκλήρωση των ετησίων προγραμμάτων (όπως προβλέπεται από τις συμβάσεις). Ο χαρακτήρας των χρηματοδοτούμενων τηλεοπτικών δραστηριοτήτων ποικίλει σε μεγάλο βαθμό; από σύντομα μηνύματα έως συμμετοχή σε υπάρχοντα ενημερωτικά προγράμματα, τηλεοπτικά περιοδικά, διαγωνισμούς γνώσεων, προγράμματα ενημέρωσης και ψυχαγωγίας κ.λ.π.

4. Η Επιτροπή δεν μπορεί να χορηγήσει συνολικές στατιστικές αυτού του είδους λόγω του αποκεντρωτικού χαρακτήρα των ενημερωτικών δραστηριοτήτων της.
ΓΡΑΠΤΗ ΕΡΩΤΗΣΗ P-3494/98

υποβολή: Peter Truscott (PSE) προς το Συμβούλιο

(13 Νοεμβρίου 1998)

Θέμα: Αναγνώριση τυπικών προσόντων των εργαζομένων από τα κράτη μέλη

Τί προσπάθειες καταβάλλει το Συμβούλιο για την εναρμόνιση της αναγνώρισης των τυπικών προσόντων των εργαζομένων μεταξύ των κρατών μελών, ιδίως όσον αφορά το σύνολο των αποδεικτικών στοιχείων που απαιτεί κάθε κράτος μέλος για να επικυρώσει τα τυπικά προσόντα των διακινουμένων εργαζομένων;

Απάντηση

(25 Ιανουαρίου 1999)

Προς το παρόν δεν υπάρχει εναρμόνιση των αποδεικτικών στοιχείων που απαιτούν τα κράτη μέλη για την αναγνώριση των τυπικών προσόντων των διακινούμενων εργαζομένων. Ωστόσο το Συμβούλιο θα ήθελε να επισύρει την προσοχή του αξιότιμου κυρίου Βουλευτή στο γεγονός του ότι, στα πλαίσια της Ευρωπαϊκής Επιτροπής, η Ομάδα συντονιστών "Αναγνώριση πτυχίων", η οποία αποτελείται από αντιπροσώπους των κρατών μελών, ενέκρινε πρόσφατα κώδικα συμπεριφοράς προκειμένου να εξασφαλίσει εναρμονισμένη αξιολόγηση των αποδεικτικών στοιχείων εκ μέρους των συντονιστών που έχουν αναλάβει να διευκολύνουν την εφαρμογή των οδηγιών περί αναγνώρισης των επαγγελματικών τυπικών προσόντων. Ο επιδιωκόμενος στόχος είναι να αποφευχθεί το ενδεχόμενο να χρησιμοποιούνται οι διοικητικές διατυπώσεις ως έμμεσο εμπόδιο στην ελεύθερη κυκλοφορία των προσώπων.
ΓΡΑΠΤΗ ΕΡΩΤΗΣΗ E-2805/98

υποβολή: John Cushnahan (PPE) προς την Επιτροπή

(17 Σεπτεμβρίου 1998)

Θέμα: Πρόγραμμα Auto-Oil

Σύμφωνα με τις προτάσεις του προγράμματος Auto-Oil που συμφωνήθηκαν τον Ιούνιο 1998, πρόκειται να απαγορευθεί από 1ης Ιανουαρίου 2000 στην Ευρωπαϊκή Ένωση η χρήση της βενζίνης με μόλυβδο και παρέχεται στα κράτη μέλη η δυνατότητα παρέκκλισης από την απαγόρευση αυτή μέχρι το 2005. Θα μπορούσε να αναφέρει η Επιτροπή ποιά κράτη έχουν ζητήσει παρέκκλιση και εάν η Ιρλανδία συγκαταλέγεται μεταξύ αυτών; Θα μπορούσε επίσης να με ενημερώσει η Επιτροπή ως προς τα κριτήρια που χρησιμοποιήθηκαν για να ληφθεί η απόφαση σχετικά με την παρέκκλιση αυτή;

Απάντηση της κας Bjerregaard εξ ονόματος της Επιτροπής

(23 Οκτωβρίου 1998)

Το άρθρο 3 παράγραφος 3 της οδηγίας 98/70/EK του Ευρωπαϊκού Κοινοβουλίου και του Συμβουλίου της 13ης Οκτωβρίου 1998(1) σχετικά με την ποιότητα των καυσίμων βενζίνης και ντήζελ και περί τροποποιήσεως της οδηγίας του Συμβουλίου 93/12/ΕΟΚ(2) προβλέπει ότι, κατά παρέκκλισιν, κράτος μέλος δύναται, κατόπιν αιτήσεως προς την Επιτροπή που υποβάλλεται το αργότερο μέχρι την 31 Οκτωβρίου 1999, να συνεχίσει την έγκριση της εμπορίας μολυβδωμένης βενζίνης, το αργότερο μέχρι την 1η Ιανουαρίου 2005.

Το κράτος μέλος οφείλει να αποδείξει ότι η θέσπιση απαγόρευσης θα είχε ως αποτέλεσμα την δημιουργία σοβαρών κοινωνικοοικονομικών προβλημάτων ή, και δεν θα οδηγούσε σε συνολικά οφέλη για το περιβάλλον και την υγεία, λόγω, μεταξύ άλλων, της κλιματικής κατάστασης στο εν λόγω κράτος μέλος.

Μέχρι στιγμής, κανένα κράτος μέλος δεν υπέβαλε αίτηση για τέτοια παρέκκλιση.

(1) ΕΕ L 350 της 28.12.1998.

(2) ΕΕ L 74 της 27.3.1993.
ΓΡΑΠΤΗ ΕΡΩΤΗΣΗ E-3246/98

υποβολή: John McCartin (PPE) προς την Επιτροπή

(28 Οκτωβρίου 1998)

Θέμα: Νόμος Αστικής Ανάπλασης 1998

Μπορεί η Επιτροπή να υποδείξει ποιές πόλεις και κωμοπόλεις περιλαμβάνονται στο Νόμο Αστικής Ανάπλασης που υπέβαλε η κυβέρνηση της Ιρλανδίας στην Επιτροπή τον περασμένο Σεπτέμβριο, καθώς και αν έχουν επίσης περιληφθεί τοπικές ζώνες αερολιμένων (και αν ναι ποιές); Πότε αναμένεται η έκδοση απόφασης επί του σχεδίου ώστε να καταστεί δυνατή η έναρξη ισχύος του στην Ιρλανδία;

Απάντηση του κ. Van Miert εξ ονόματος της Επιτροπής

(2 Δεκεμβρίου 1998)

Όπως προκύπτει από μία προκαταρκτική εξέταση του κοινοποιηθέντος φακέλου, η ιρλανδική κυβέρνηση δεν έχει ακόμη οριστικοποιήσει τη διαδικασία επιλογής των περιοχών που καλύπτονται από το σχέδιο. Οι περιοχές αυτές, στις οποίες θα εφαρμόζονται ένα ή περισσότερα από τα κίνητρα που προβλέπονται στο σχέδιο, θα είναι μικρές ζώνες που βρίσκονται σε διάφορες κωμοπόλεις και πόλεις. Ο τελικός κατάλογος θα αποσταλεί στην Επιτροπή όταν ολοκληρωθεί η διαδικασία επιλογής. Επίσης, όπως φαίνεται από τη μελέτη του φακέλου, το σχέδιο δεν περιλαμβάνει τις τοπικές ζώνες αερολιμένων.

Η Επιτροπή θεωρεί ότι η κοινοποίηση του φακέλου δεν ήταν πλήρης και εξετάζει το ενδεχόμενο να ζητήσει συμπληρωματικές πληροφορίες. Η απόφαση θα πρέπει να ληφθεί εντός δύο μηνών από την ημερομηνία κατά την οποία η Επιτροπή θα παραλάβει τα πλήρη στοιχεία για το κοινοποιηθέν σχέδιο.
ΓΡΑΠΤΗ ΕΡΩΤΗΣΗ E-2496/98

υποβολή: Graham Watson (ELDR) προς την Επιτροπή

(30 Ιουλίου 1998)

Θέμα: Άρθρο 169

Προτίθεται η Επιτροπή να εκδώσει τους διαδικαστικούς κανόνες της που διέπουν το χειρισμό υποθέσεων βάσει του άρθρου 169 των Συνθηκών;

Απάντηση του κ. Santer εξ ονόματος της Επιτροπής

(17 Σεπτεμβρίου 1998)

Οι εν λόγω κανόνες δημοσιεύθηκαν στην εισαγωγή της δωδέκατης ετήσιας έκθεσης για τον έλεγχο της εφαρμογής του κοινοτικού δικαίου(1). Οι εισαγωγές των επόμενων εκθέσεων έλαβαν υπόψη τους τις σημειωθείσες βελτιώσεις(2).

Εξάλλου, η Επιτροπή πραγματοποίησε τον απολογισμό της λειτουργίας των διαδικασιών αυτών και έλαβε νέα μέτρα βελτίωσής τους για τα οποία θα ενημερωθεί σύντομα το Κοινοβούλιο.

(1) ΕΕ C 233 της 30.8.1993.

(2) Ενδέκατη ετήσια έκθεση για τον έλεγχο της εφαρμογής του κοινοτικού δικαίου: ΕΕ C 154 της 6.6.1994. Δωδέκατη ετήσια έκθεση για τον έλεγχο της εφαρμογής του κοινοτικού δικαίου: ΕΕ C 254 της 29.9.1995. Δέκατη τρίτη ετήσια έκθεση για τον έλεγχο της εφαρμογής του κοινοτικού δικαίου: ΕΕ C 303 της 14.10.1996. Δέκατη τέταρτη ετήσια έκθεση για τον έλεγχο της εφαρμογής του κοινοτικού δικαίου: ΕΕ C 332 της 3.11.1997.
ΓΡΑΠΤΗ ΕΡΩΤΗΣΗ E-0406/98

υποβολή: Phillip Whitehead (PSE) προς την Επιτροπή

(24 Φεβρουαρίου 1998)

Θέμα: Καθεστώτα καθορισμένων ποσοτήτων

Ποια κράτη μέλη έχουν καθεστώς καθορισμένων ποσοτήτων το οποίο έχει αποτελέσει αντικείμενο διερεύνησης και για ποιο λόγο εκτιμά η Επιτροπή ότι η ύπαρξη καθεστώτος καθορισμένων ποσοτήτων στη βρετανική αγορά άρτου συνιστά απειλή για το διακοινοτικό εμπόριο;

Συμπληρωματική απάντηση

από μέρους του κ. Monti εξ ονόματος της Επιτροπής

(4 Δεκεμβρίου 1998)

Το 1993, η Επιτροπή, κατόπιν μιας κοινοβουλευτικής ερώτησης H-228/93 της κα von Alemann(1) σχετικά με τις δυσχέρειες που αντιμετώπισαν οι εισαγωγείς προσυσκευασμένου άρτου προερχόμενου από τη Γερμανία, έθεσε το ερώτημα της συμβατότητας των βρετανικών κανονισμών σχετικά με τις σειρές (Weights and Measures (Miscellaneous Foods) διάταγμα 1988 SI 1988/2040) με τα άρθρα 30-36 της Συνθήκης ΕΚ σχετικά με την αρχή της ελεύθερης κυκλοφορίας των εμπορευμάτων. Πράγματι, καθώς ο άρτος δεν καλύπτεται από την Οδηγία 80/232/ΕΟΚ σχετικά με τις σειρές ονομαστικών ποσοτήτων και ονομαστικών χωρητικοτήτων που είναι αποδεκτές για ορισμένα προσυσκευασμένα προϊόντα(2), τα άρθρα 30 έως 36 εφαρμόζονται στα εθνικά μέτρα που μπορούν να παρεμποδίσουν τις ανταλλαγές των υπόψη προϊόντων.

Οι καταγγελλόμενοι κανονισμοί προβλέπουν για τον προσυσκευασμένο άρτο την ονομαστική ποσότητα των 400 γραμμαρίων καθώς και πολλαπλάσια αυτής, αποκλείοντας ως εκ τούτου, συγκεκριμένα την ονομαστική ποσότητα των 500 γραμμαρίων, που χρησιμοποιείται συνήθως σε άλλα κράτη μέλη.

Η Επιτροπή θεωρεί ότι αυτός ο κανονισμός, καθώς είναι αντίθετος προς το άρθρο 30 της Συνθήκης ΕΚ στο βαθμό που η προστασία του καταναλωτή και η θεμιτότητα των εμπορικών σχέσεων μπορούν να εξασφαλιστούν σε επαρκή βαθμό μέσω ενός μέτρου που παρεμποδίζει λιγότερο τις ανταλλαγές, το οποίο θα συνίσταται, παραδείγματος χάριν, στην αναγραφή της καθαρής ποσότητας επί του προσυσκευασμένου προϊόντος. Κατόπιν προειδοποιητικής επιστολής το Δεκέμβριο του 1996 οι βρετανικές αρχές φάνηκαν διατεθειμένες να τροποποιήσουν τον εν λόγω κανονισμό, ώστε να συμπεριλάβουν συγκεκριμένα τις ποσότητες των 500 γραμμαρίων και του ενός κιλού. Η νομοθετική αλλαγή βρίσκεται σε εξέλιξη.

(1) Παραρτήματα ΕΕ 3-429 της 10.3.1993.

(2) ΕΕ L 51 της 25.2.1980.
ΓΡΑΠΤΗ ΕΡΩΤΗΣΗ E-2720/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Άρνηση χορηγήσεως άδειας επαναπατρισμού στο Μαρόκο προς τον αντιφρονούντα κ. Serfaty

1. Γνωρίζει το Συμβούλιο Υπουργών ότι οι αρχές του Μαρόκο δεν έχουν χορηγήσειάδεια προκειμένου να επιστρέψει στο Μαρόκο ο αντιφρονών κ. Ibrahim Serfaty, ο οποίος ζει εξόριστος στη Γαλλία ήδη από 7ετίας, αφού παρέμεινε περισσότερα από 10 χρόνια σε φυλακές στο Μαρόκο;

2. Προτίθεται το Συμβούλιο να καταδικάσει την απόφαση εκτοπισμού που εξέδωσαν οι αρχές του Μαρόκο κατά το 1991 και να ζητήσει από την κυβέρνηση του Μαρόκο να επιτρέψει έστω και τώρα τον επαναπατρισμό του κ. Serfaty στο Μαρόκο καθώς και την χορήγηση σ' αυτόν των πολιτικών του δικαιωμάτων;

3. Ποια μέτρα προτίθεται να λάβει το Συμβούλιο στο πλαίσιο των συμφωνιών σύνδεσης Ευρώπης-Μεσογείου εάν η κυβέρνηση του Μαρόκο εξακολουθήσει να επιμένει και να μη χορηγεί άδεια επαναπατρισμού στο Μαρόκο προς τον κ. Serfaty, ούτε και να του επιστρέφει τα πολιτικά του δικαιώματα;

Απάντηση

(18/19 Ιανουαρίου 1999)

Το Συμβούλιο συμμερίζεται τις ανησυχίες του αξιότιμου κ. Βουλευτή γιά την τύχη του Μαροκινού αντιφρονούντα κ. Ibrahim Serfaty.

To Συμβούλιο αναγνωρίζει ότι, στο Μαρόκο, όλο και περισσότερο, θέματα ανθρωπίνων δικαιωμάτων αποτελούν αντικείμενο ανοικτού διαλόγου, ο οποίος συντηρείται από την ποικιλομορφία και τη δράση Μαροκινών μη κυβερνητικών οργανισμών.

Η ανοικτή αυτή συζήτηση αποτελεί αναμφισβήτητα σημείο προόδου και φαίνεται ελπιδοφόρα για μελλοντική ουσιαστική δράση.

Το Συμβούλιο ενθαρρύνεται από την προθυμία της νέας κυβέρνησης του Ηνωμένου Βασιλείου του Μαρόκο να αντιμετωπίσει τα ζητήματα ανθρωπίνων δικαιωμάτων και δημοκρατίας και να συνεχίσει τη διαδικασία της οικονομικής μεταρρύθμισης. Σημειώνει επίσης την προσπάθεια που καταβάλλεται για να μεταρρυθμιστεί το δικαστικό και ποινικό σύστημα του Μαρόκο με την υποστήριξη της Ένωσης μέσω του προγράμματος MEDA.

Η Συμφωνία σύνδεσης με το Μαρόκο αναμένεται να τεθεί σύντομα σε ισχύ. Υπενθυμίζεται ότι η Συμφωνία ορίζει σαφώς ότι ο σεβασμός των ανθρωπίνων δικαιωμάτων και των δημοκρατικών αρχών αποτελεί βασικό της στοιχείο.

Οι τελικές διατάξεις περιέχουν επίσης ρήτρα μη εκπλήρωσης κατά την οποία ένα Μέρος, σε ιδιαίτερα επείγουσες περιπτώσεις, δύναται να λάβει τα κατάλληλα μέτρα χωρίς προηγούμενη διαβούλευση, εάν θεωρεί ότι το άλλο Μέρος δεν εκπλήρωσε τις υποχρεώσεις του βάσει της Συνθήκης.

Βάσει αυτών των δεδομένων, η Ένωση θα συνεχίσει να συνεργάζεται στενά με το Μαρόκο, τόσο διμερώς όσο και στα πλαίσια της Διαδικασίας της Βαρκελώνης, με σκοπό την επίλυση ατομικών υποθέσεων ανθρωπίνων δικαιωμάτων, όπως επίσης την ενίσχυση της δημοκρατίας και την ανάπτυξη της κοινωνίας εν γένει.
ΓΡΑΠΤΗ ΕΡΩΤΗΣΗ P-3241/98

υποβολή: Patrick Cox (ELDR) προς την Επιτροπή

(19 Οκτωβρίου 1998)

Θέμα: Σύσταση 1030/96 της Επιτροπής Αναφορών - Πρότυπα ασφαλείας για κράνη

Μετά τη σύσταση της Επιτροπής Αναφορών (1030/96) σχετικά με τα πρότυπα για τα κράνη ιππασίας και την υποχρέωση της Επιτροπής να συμμορφωθεί με την οδηγία (89/686/ΕΟΚ)(1), θα μπορούσε να αναφέρει η Επιτροπή εάν έχει σημειωθεί κάποια πρόοδος μέχρι σήμερα για την "ταχεία αναθεώρησή τους" την οποία ζήτησε η Επιτροπή Αναφορών;

Απάντηση του Κου Bangemann εξ ονόματος της Επιτροπής

(18 Νοεμβρίου 1998)

Τον Σεπτέμβριο του 1998, η Επιτροπή έστειλε στην επιτροπή αναφορών του Ευρωπαϊκού Κοινοβουλίου τις πληροφορίες που της είχαν ζητηθεί σχετικά με το πρότυπο EN 1384 για τα κράνη ιππασίας.

Τρία ζητήματα βρίσκονται υπό εξέταση στην Ευρωπαϊκή Επιτροπή Τυποποίησης (CEN) (τεχνική επιτροπή CEN/TC 158 "Κράνη προστασίας" και στην υπ' αριθμόν 5 ομάδα εργασίας (WG 5) της τελευταίας "Κράνη ιππασίας") για το πρότυπο EN 1384. Το πρώτο ζήτημα αφορά την κανονική διαδικασία αναθεώρησης προτύπων ανά πενταετία. Η WG 5 έχει αρχίσει τις εργασίες της για την προσεχή αναθεώρηση του προτύπου EN 1384, η οποία αναμένεται για το 2001. Το δεύτερο ζήτημα αναφέρεται σε ένα σχέδιο τροποποίησης του EN 1384, που τέθηκε προς εξέταση από τη CEΝ τον Ιούλιο και θα ολοκληρωθεί μέσα στον Δεκέμβριο του 1998. Το τρίτο ζήτημα θα δώσει απαντήσεις στα ειδικά θέματα που έχει εγείρει ο προσφυγών.

Τα θέματα αυτά εξετάστηκαν ιδιαιτέρως, αλλά και στο γενικό πλαίσιο του προγράμματος εργασίας για το πρότυπο EN 1384, και συζητήθηκαν για τελευταία φορά στις 14 Οκτωβρίου 1998 στην κοινή συνεδρίαση TC158/WG5, στις εργασίες της οποίας παραβρέθηκε ο προσφυγών ο οποίος και προσκλήθηκε να λάβει μέρος σε μελλοντικές εργασίες. Αποφασίστηκε να τεθεί σε κίνηση μια διαδικασία για το τρίτο ζήτημα παράλληλα με τις δύο προηγούμενες, που αφορούν την αναθεώρηση και το σχέδιο τροποποίησης, με σκοπό να εντοπιστούν τα κυριότερα αίτια τραυματισμού σε ατυχήματα ιππασίας και να αναθεωρηθούν οι σχετικές στατιστικές. Για τον σκοπό αυτόν εκπονήθηκε ειδικό ερωτηματολόγιο το οποίο διανεμήθηκε από τον υπεύθυνα σύγκλησης της συνεδρίασης. Τον Ιανουάριο του 1999 αναμένεται η απάντηση της κάθε αντιπροσωπίας. Τα ερωτηματολόγια θα σταλούν και στις ομοσπονδίες ιππασίας.

Η επόμενη συνεδρίαση της ομάδας εργασίας προβλέπεται για τις αρχές Μαρτίου 1999.

(1) ΕΕ L 399 της 30.12.1989, σελ. 18.
ΓΡΑΠΤΗ ΕΡΩΤΗΣΗ E-2576/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Τομέας χοιρείου κρέατος

Είναι ενήμερη η Επιτροπή της υφιστάμενης καταστροφικής κατάστασης που επικρατεί στον τομέα του χοιρείου κρέατος και έχει υποβάλει κάποιες προτάσεις που θα μπορούσαν να βοηθήσουν στο να αποφευχθεί η εκτεταμένη πτώχευση των επιχειρήσεων σε αυτόν τον τομέα;

Απάντηση του κ. Fischler εξ ονόματος της Επιτροπής

(16 Σεπτεμβρίου 1998)

Η Επιτροπή γνωρίζει καλά ότι, μετά από μία διετία εξαιρετικά υψηλών τιμών στην αγορά του χοιρείου κρέατος, οι ευρωπαίοι χοιροτρόφοι είχαν αυξήσει σημαντικά την παραγωγή τους για το 1998, γεγονός το οποίο είχε ως αναπόφευκτη συνέπεια τη μείωση των τιμών της αγοράς. Ήδη το 1997, η αύξηση της παραγωγής ήταν σημαντική -είχε όμως μετριασθεί λόγω της απόσυρσης από την αγορά ενός μεγάλου αριθμού χοίρων εξαιτίας της εμφάνισης κρουσμάτων κλασικής πανώλης των χοίρων. Η πτώση των τιμών όταν αυξάνεται η παραγωγή, αποτελεί χαρακτηριστικό κυκλικό φαινόμενο της χοιροτροφίας. Από την άλλη μεριά, οι μειωμένες τιμές αυξάνουν την κατανάλωση.

Η Επιτροπή έχει παρακολουθήσει εκ του σύνεγγυς την κατάσταση και έχει ήδη αντιδράσει θεσπίζοντας επιστροφές κατά την εξαγωγή για σφάγια και τεμάχια κρεάτων με κόκαλα,στις 14 Μαΐου 1998. Ορισμένα τεμάχια χωρίς κόκαλα έχουν προστεθεί στον κατάλογο των προϊόντων τα οποία είναι επιλέξιμα για επιστροφές κατά την εξαγωγή, στις 3 Αυγούστου 1998, με αύξηση των επιπέδων επιστροφής.

Οι εξαγωγές προς τρίτες χώρες έχουν εξελιχθεί ικανοποιητικά. Οι συνολικές εξαγωγές προς τρίτες χώρες αυξήθηκαν το 1997 μέχρι την πρωτοφανή ποσότητα των 1.07 εκατομμυρίου τόνων, εκ των οποίων το 78 % πραγματοποιήθηκαν χωρίς επιστροφές κατά την εξαγωγή. Κατά τη διάρκεια των τελευταίων δύο ετών, οι εξαγωγές της Κοινότητας προς την ανατολική Ευρώπη και την Ρωσία αυξήθηκαν κατά 25 %, ενώ οι εξαγωγές της προς την νοτιοανατολική Ασία (συμπεριλαμβανομένης της Ιαπωνίας) αυξήθηκαν κατά 51 % κατά τη διάρκεια της ίδιας περιόδου. Από τα διαθέσιμα στοιχεία σχετικά με τις εξαγωγές του πρώτου τριμήνου του 1998, φαίνεται ότι η αύξηση των εξαγωγών ήταν ακόμα μεγαλύτερη.

Η Επιτροπή έχει την πρόθεση να εξετάσει το ενδεχόμενο της λήψης περαιτέρω μέτρων για την ενίσχυση της αγοράς, εφόσον αυτό θα είναι αναγκαίο και εφικτό, όμως οι δυνατότητες παρέμβασης της είναι περιορισμένες σχετικά με το βασικό πρόβλημα της αύξησης της παραγωγής. Οι γεωργοί πρέπει να αποφασίσουν κατά πόσον θα προσαρμόσουν στις συνθήκες την παραγωγή τους, βελτιώνοντας κατάυτόν τον τρόπο τις τιμές της αγοράς.
ΓΡΑΠΤΗ ΕΡΩΤΗΣΗ P-2385/98

υποβολή: Hiltrud Breyer (V) προς την Επιτροπή

(17 Ιουλίου 1998)

Θέμα: Διαρκής μεταφορά ιταλικών αποβλήτων για διάθεση στην εγκατάσταση αποτέφρωσης του Biebesheim (Γερμανία)

Από το 1997, οι τοπικές αρχές του Ντάρμστατ ενέκριναν κατέπανάληψη στην ιταλική ανώνυμη εταιρία "3 R Servizi S.p.A." αίτησή της για μεταφορά ιταλικών αποβλήτων για διάθεση στις εγκαταστάσεις αποτέφρωσης ειδικών απορριμμάτων του Biebesheim, σύμφωνα με τα άρθρα 4 (2) α) και 5 (1) του Κανονισμού περί μεταφοράς αποβλήτων (ΕΟΚ) 259/93(1). Εισαγωγέας των απορριμμάτων είναι η επιχείρηση "Hessische Industriemüll GmbH (HIM)".

Συνολικά χορηγήθηκε έως τώρα (Στοιχεία: 24.6.1998) έγκριση για τη μεταφορά τουλάχιστον 7.000 τόνων αποβλήτων για διάθεση από την Ιταλία στη Γερμανία. Ανακοινώθηκαν και άλλες αιτήσεις από την επιχείρηση "3 R Servizi S.p.A.". Οι αρμόδιες τοπικές αρχές βρίσκονται σε αδυναμία να εμποδίσουν τις εισαγωγές αυτές, λόγω της ευρωπαϊκής νομοθεσίας.

Η νομοθεσία του κράτους της Έσσης προβλέπει σε σχέση με τα απόβλητα ότι για τη διάθεση των ιταλικών αποβλήτων η εταιρία HIM πρέπει να τύχει από τις αρμόδιες αρχές απαλλαγής από την εφαρμογή των διατάξεων του σχεδίου διαχείρισης των απορριμμάτων του ομοσπόνδου κράτους. Ωστόσο, τον τελευταίο καιρό δεν προωθείται παρόμοια απαλλαγή, επειδή ο οργανισμός που χορηγεί την έγκριση εκτιμά ότι αυτό αντιτίθεται προς την κοινοτική νομοθεσία.

Θίγει η υποχρέωση για επίτευξη έγκρισης για τη μεταφορά αποβλήτων σύμφωνα με τα άρθρα 4 (2) α) και 5 (1) του Κανονισμού περι μεταφοράς αποβλήτων το δικαίωμα του κράτους μέλους προορισμού να απαιτήσει από τον παραλήπτη των απορριμμάτων απαλλαγή από τις διατάξεις του σχεδίου διαχείρισης αποβλήτων; Και εάν ναι, πώς;

(1) ΕΕ L 30 της 6.2.1993, σελ. 1.
ΓΡΑΠΤΗ ΕΡΩΤΗΣΗ E-3078/98

υποβολή: Gerhard Hager (NI) προς την Επιτροπή

(9 Οκτωβρίου 1998)

Θέμα: Πρόστιμα για παραβάσεις του κώδικα κυκλοφορίας

Προετοιμάζοντας την έναρξη ισχύος της Συνθήκης του Άμστερνταμ, η Ομάδα Εργασίας του Συμβουλίου για το κεκτημένο του Schengen ασχολείται με τη διαμόρφωση του εν λόγω κεκτημένου. Συγχρόνως, πληροφορίες από τα μέσα ενημέρωσης αναφέρουν ότι βρίσκεται υπό διαμόρφωση "σχέδιο συμφωνίας για τη συνεργασία στη δίωξη παραβάσεων κατά του κώδικα κυκλοφορίας και την εφαρμογή σχετικών χρηματικών προστίμων και ποινών".

- Γνωρίζει η Επιτροπή την ύπαρξη ενός τέτοιου σχεδίου σε σχέση με το κεκτημένο του Schengen;

- Εάν ναι, σε ποιό στάδιο βρίσκεται αυτό το σχέδιο;

- Ποιό είναι, ακριβώς το περιεχόμενο του εν λόγω σχεδίου;

- Με ποιο τρόπο σχεδιάζεται η επίλυση του προβλήματος των διαφορετικών τυπικών και ουσιαστικών σχετικών ρυθμίσεων που ισχύουν στα διάφορα κράτη μέλη;

Απάντηση της κ. Gradin εξ ονόματος της Επιτροπής

(11 Νοεμβρίου 1998)

1.-3. Έως την έναρξη ισχύος της συνθήκης του Άμστερνταμ που ενσωματώνει το κεκτημένο του Σένγκεν στο πλαίσιο της Ένωσης, οι εργασίες του Σένγκεν παραμένουν διακυβερνητικής φύσεως και δεν εναπόκειται στην Επιτροπή να παράσχει διευκρινίσεις σχετικά με τις εν λόγω εργασίες.

4. Στα πλαίσια της Δικαιοσύνης και των Εσωτερικών Υποθέσεων, το Συμβούλιο ολοκλήρωσε τις εργασίες του τον Ιούνιο του 1998, με τη συμμετοχή της Επιτροπής, με την κατάρτιση συμφωνίας μεταξύ όλων των κρατών μελών όπου εξασφαλίζεται ότι οι παραβάσεις του κώδικα κυκλοφορίας που διαπράττονται σε κράτος μέλος διαφορετικό από το κράτος κατοικίας του παραβάτη και οι οποίες συνεπάγονται αφαίρεση της άδειας οδήγησης, θα λαμβάνονται υπόψη και θα διώκονται στο κράτος μέλος κατοικίας όταν ο παραβάτης επιστρέψει σε αυτό. Η συμφωνία αυτή εγκρίθηκε από το Συμβούλιο στις 17 Ιουνίου 1998, και πρέπει να κυρωθεί από τα κράτη μέλη πριν αρχίσει να ισχύει.
ΓΡΑΠΤΗ ΕΡΩΤΗΣΗ E-2775/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Δημιουργία του μεγαλύτερου φυσικού πάρκου του κόσμου στο Σουρινάμ

Γνωρίζει η Επιτροπή ότι το Σουρινάμ, χώρα ΑΚΕ, προτίθεται να δημιουργήσει ένα φυσικό πάρκο, με το όνομα "Centraal Suriname Wildernis Natuurreservaat" το οποίο με συνολική επιφάνεια 16 εκατ. εκταρίων, θα είναι το μεγαλύτερο πάρκο τροπικού δάσους στον κόσμο;

Έχει ενημερωθεί η Επιτροπή σχετικά με το κόστος του σωτήριου αυτού σχεδίου; Συμμετέχει η Επιτροπή στη διατήρηση των τροπικών αυτών δασών;

Είναι διατεθειμένη η Επιτροπή να συμβάλει, μέσω του προϋπολογισμού της, στη διατήρηση του εν λόγω πάρκου;

Απάντηση του κ. Pinheiro εξ ονόματος της Επιτροπής

(10 Νοεμβρίου 1998)

Το εθνικό πάρκο του Κεντρικού Σούριναμ δημιουργήθηκε το 1997 από την κυβέρνηση του Σούριναμ με την οικονομική βοήθεια της οργάνωσης "Conservation International" που έχει την έδρα της στις Ηνωμένες Πολιτείες. Το πάρκο αυτό συνδέει τρεις σημαντικές προστατευόμενες περιοχές του κεντρικού Σούριναμ. Η Επιτροπή δεν έχει καμία ανάμειξη με το πρόγραμμα αυτό, ούτε έχει λάβει αίτηση για οικονομική ή τεχνική υποστήριξη.

Μέχρι σήμερα, η Επιτροπή έχει χρηματοδοτήσει στο Σούριναμ μία δασική τομεακή μελέτη, τη συγχρηματοδότηση για το εθνικό συμβούλιο περιβάλλοντος και μία μελέτη που ερευνά τη δυνατότητα δημιουργίας ενός δασικού ινστιτούτου.

Στο πλαίσιο του εθνικού ενδεικτικού προγράμματος, το οποίο στηρίζεται πάντα σε στρατηγικές και προτεραιότητες που προσδιορίζονται από κοινού με την κυβέρνηση του ενδιαφερομένου κράτους της Αφρικής, της Καραϊβικής και του Ειρηνικού (ΑΚΕ), το Σούριναμ δεν προσδιόρισε ως προτεραιότητα την υποστήριξη για την προστασία των τροπικών υγρών δασών για το 8o Ευρωπαϊκό Ταμείο Ανάπτυξης (ΕΤΑ). Η Επιτροπή είναι πάντα πρόθυμη να εξετάσει οποιαδήποτε αίτηση για υποστήριξη στη διατήρηση του συνολικού περιβάλλοντος της περιοχής, εφόσον η δράση αυτή αποτελεί μία από τις ενέργειες προτεραιότητάς της για την αειφόρο ανάπτυξη της περιοχής.